钦定古今图书集成/明伦汇编/官常典/第564卷 > 西方邺
## 钦定古今图书集成/明伦汇编/官常典/第564卷 > 西方邺

按《五代史唐臣传》：邺，定州满城人也。父再遇，为汴州
军校。邺居军中，以勇力闻。年二十，南渡河游梁，不见
用，复归庄宗于河上，庄宗以为孝义指挥使，数从征
伐，有功。同光中为曹州刺史，以州兵屯汴州。明宗自
魏反，兵南渡河，而庄宗东幸汴州，汴州节度使孔循
怀二志，使北门迎明宗，西门迎庄宗，所以供帐委积
如一，曰：“先至者入之。”邺因责循曰：“主上破梁而得公，
有不杀之恩，奈何欲纳总管而负国？”循不答。邺度循
不可争，而石敬塘妻，明宗女也，时方在汴，邺欲杀之
以坚人心。循知其谋，取之，藏其家。邺无如之何，而明
宗已及汴，乃将麾下兵五百骑西迎庄宗于氾水，呜
咽泣下，庄宗亦为之嘘唏，乃使以兵为先锋。庄宗至
汴西，不得入，还洛阳，遇弑，明宗入洛，邺请死于马前，
明宗嘉叹久之。明年，荆南高季兴叛，明宗遣襄州节
度使刘训等招讨，而以东川董璋为西南面招讨使。
乃拜邺夔州刺史，副璋以兵出三峡。已而训等无功
见黜，诸将皆罢，璋亦未尝出兵，惟邺独取三州，乃以
夔州为宁江军，拜邺节度使。已而又取归州，数败季
兴之兵。邺武人，所为多不中法度，判官谭善达数以
谏，邺怒，遣人告善达“受人金，下狱。”善达素刚，辞益不
逊，遂死于狱中。邺病，见善达为祟，卒于镇。